六日。晴。免朝。是日。凌晨詣闕。以下馬宴。往會同館。千秋使以上馬宴亦往。尙書先入。俄而太監麥福亦入。尙書率臣等西向行望闕禮後。與太監南面而立。率下人行再拜。禮訖。分東西而坐。衆樂幷作。雜戲俱呈。行宴禮良久而畢。太監與尙書。入館內少歇。尙書還出。率使以下。又行望闕禮如初儀。與太監南向而立。使以下拜辭。退立庭中。太監先出。尙書繼出。卽進跪于階上。令李應星告曰。宗系奏本已下。而未知發落。伏望通査累朝聖旨。以副我一國君民之望。尙書曰。我已悉知之。不須更說。我當爲爾覆本。令應星又告曰。若題本發落。則陪臣欲速還報。答曰。知道。我當速圖之。